**Ministru kabineta noteikumu projekta „Grozījumi Ministru kabineta 2010.gada 21.jūnija noteikumos Nr.564 „Uzturēšanās atļauju noteikumi””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2014.gada 8.maijā Saeima pieņēma likumu „Grozījumi Imigrācijas likumā”, paredzot jaunus nosacījumus ārzemniekiem, kas pieprasa termiņuzturēšanās atļaujas saskaņā ar Imigrācijas likuma 23.panta pirmās daļas 29. un 30.punktu, izvirzot prasību papildus nekustamā īpašuma iegādei un līguma slēgšanai ar kredītiestādi par pakārtotajām saistībām veikt noteikta apjoma iemaksu valsts budžetā. Minētie grozījumi paredz arī papildināt Imigrācijas likuma 23.panta pirmo daļu ar 31.punktu - jaunu uzturēšanās atļaujas pieprasīšanas pamatu: ja ārzemnieks iegādājies īpašam mērķim noteiktus bezprocentu valsts vērtspapīrus par nominālvērtību 250 000 *euro* un samaksā valsts budžetā 25 000 *euro* (spēkā no 2015.gada 1.janvāra)*.* |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tiesību akta projektā:   * atļauts ārzemniekiem, kuri pieprasa termiņuzturēšanās atļaujas saskaņā ar Imigrācijas likuma 23.panta pirmās daļas 31.punktu, iesniegt dokumentus termiņuzturēšanās atļaujas pieprasīšanai Latvijā, kā arī noteikts, ka viņiem nav nepieciešams izsaukums termiņuzturēšanās atļaujas pieprasīšanai. Minētie nosacījumi ir analogi tiem, kas attiecas uz pārējiem ārvalstu investoriem, kas pieprasa uzturēšanās atļaujas saskaņā ar Imigrācijas likuma 23.panta pirmās daļas 29. un 30.punktu; * precizēts personu loks, kas var iesniegt dokumentus uzturēšanās atļaujas pieprasīšanai, neizceļojot no Latvijas Republikas. Šobrīd spēkā esošais regulējums šādas tiesības paredz ārzemniekiem, kas saņēmuši tiesības uz nodarbinātību, bet, ievērojot to, ka Imigrācijas likuma 9.pantā iekļautas tādas ārzemnieku kategorijas, kuras var tikt nodarbinātas Latvijas Republikā bez tiesību uz nodarbinātību saņemšanas, būtu lietderīgi arī šādām personām atļaut mainīt savu uzturēšanās statusu, neizceļojot no valsts; * precizēts, ka personu, kuras Latvijas Republikā uzturas ar derīgu uzturēšanās atļauju, ģimenes locekļi nav tiesīgi dokumentus uzturēšanās atļaujas pieprasīšanai iesniegt Latvijas teritorijā. Šāds regulējums nepieciešams, lai radītu vienādas tiesības uz ģimenes apvienošanu visām iedzīvotāju grupām. Pastāvot pašreizējam nosacījumam, kas pieļauj dokumentu iesniegšanu Latvijā, ārzemniekam, kurš uzturas Latvijā, piemēram, ar atkārtotu termiņuzturēšanās atļauju saistībā ar nodarbinātību, ir tiesības apvienot ģimeni, pastāvot labvēlīgākiem nosacījumiem, nekā, piemēram, Latvijas pilsoņa gadījumā, kura ģimenes loceklim dokumenti uzturēšanās atļaujas pieprasīšanai jāiesniedz ārvalstī; * precizēta izsaukumā norādāmā informācija, kad nodarbināto uzaicina darba devējs - fiziska persona. Šobrīd noteikumi paredz to, ka darba devējs – juridiska persona – norāda savu reģistrācijas numuru, bet ir nepieciešama informācija arī par to, ka fiziska persona – darba devējs – ir reģistrējusies kā nodokļu maksātāja; * atbilstoši Imigrācijas likuma 23.panta pirmās daļas 29.punkta f) apakšpunktam noteikts, ka jāpārbauda informācija par to, vai ārzemnieka iegādātā īpašuma sastāvā nav lauksaimniecības vai mežu zemes. Ja ārzemnieka rīcībā būs šāds dokuments, viņš būs tiesīgs to iesniegt, lai paātrinātu dokumentu izskatīšanas procesu; * noteikts, ka ārzemniekam Imigrācijas likuma 23.panta pirmās daļas 29., 30. un 31.punktā noteiktā samaksa valsts budžetā jāveic pēc pozitīva lēmuma par termiņuzturēšanās atļaujas piešķiršanu pieņemšanas; * noteikta kārtība, kādā ārzemnieks saņem termiņuzturēšanās atļauju saskaņā ar Imigrācijas likuma 23.panta pirmās daļas 31.punktu, kā arī kārtība, kādā ārzemnieks sniedz informāciju par izmaiņām pieteikumā par bezprocentu obligāciju iegādi; * noteikts, ka Imigrācijas likuma 23.panta pirmās daļas 29., 30. un 31.punktā noteikto maksājumu personai atmaksā tikai tajā gadījumā, ja viņa četru mēnešu laikā pēc pozitīva lēmuma pieņemšanas nav saņēmusi uzturēšanās atļauju un iesniegusi pieprasījumu maksājuma atmaksai. Ja ārzemnieks ir miris vai atrodas bezvēsts prombūtnē, iemaksu varēs pieprasīt viņa mantinieki. Vienlaikus paredzēts arī nosacījums, ka saskaņā ar šiem Imigrācijas likuma 23.panta pirmās daļas punktiem pieņemtie lēmumi ir derīgi trīs mēnešus no to pieņemšanas dienas un to derīguma termiņš nav pagarināts. Šāds regulējums nepieciešams, lai būtu iespējams optimāli administrēt Ekonomiskās attīstības programmā iemaksātos līdzekļus; * paredzēts papildināt noteikumu pielikumu ar papildu informāciju, kas nepieciešama, lai apstrādātu pieteikumus, kas iesniegti saskaņā ar Imigrācijas likuma 23.panta pirmās daļas 31.punktu, proti, nepieciešamību norādīt elektroniskā pasta adresi, lai Latvijas Centrālais depozitārijs varētu sazināties ar ārzemnieku jautājumos, kas saistīti ar valsts bezprocentu obligāciju iegādi, kā arī nepieciešamību sniegt informāciju par Amerikas Savienoto Valstu nodokļu rezidenta numuru, ja persona ir Amerikas Savienoto Valstu nodokļu rezidents. Šāda informācija nepieciešama saskaņā ar FATCA līgumu, kura noslēgšanas gadījumā Latvijai jāinformē ASV par ASV nodokļu rezidentiem, kas veikuši finanšu operācijas Latvijas Republikā. Likumprojekts "Par Latvijas Republikas valdības un Amerikas Savienoto Valstu valdības līgumu par starptautisko nodokļu pienākumu izpildes uzlabošanu un likuma par ārvalstu kontu nodokļu pienākumu izpildi (FATCA) ieviešanu" atbalstīts Ministru kabinetā 2014.gada 8.aprīlī. Pielikuma XVI sadaļa papildināta ar personas piekrišanu datu apstrādei Latvijas normatīvajos aktos noteiktajā kārtībā; * paredzēti pārejas noteikumi atkārtotas termiņuzturēšanās atļaujas pieprasīšanai un atļaujas reģistrēšanai ārzemniekiem, kas saņēmuši termiņuzturēšanās atļaujas saskaņā ar Imigrācijas likuma 23.panta pirmās daļas 28.punkta b) apakšpunktu, ieguldot kapitālsabiedrības pamatkapitālā 100 000 latu jeb 150 000 *euro.* Līdz 2013.gada 31.decembrim Imigrācijas likumā nebija iekļauti nekādi saimnieciskās darbības kritēriji, kādi jāizpilda kapitālsabiedrībām, kuru dalībnieki saņēmuši uzturēšanās atļaujas saskaņā ar iepriekš minēto normu, bet no 2014.gada 1.janvāra šādi kritēriji ir noteikti, līdz ar to arī Ministru kabineta 2010.gada 21.jūnija noteikumos Nr.564 „Uzturēšanās atļauju noteikumi” jānorāda, kādi dokumenti personām jāiesniedz, lai pierādītu atbilstību kritērijiem. |
| 3. | Projekta izstrādē iesaistītās institūcijas | Iekšlietu ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārzemnieki, kuri pieprasa uzturēšanās atļaujas Latvijas Republikā. |
| 2. | Tiesiskā regulējuma ietekme uz tautsaimniecību un administratīvo slogu | Atbilstoši Imigrācijas likuma 23.panta pirmās daļas 29., 30. un 31.pantā noteiktajam normatīvā akta projekts paredz nepieciešamību veikt maksājumu valsts budžetā pirms uzturēšanās atļaujas saņemšanas, kā arī, pieprasot uzturēšanās atļauju saskaņā ar Imigrācijas likuma 23.panta pirmās daļas 29.punktu, atbilstoši f) apakšpunktā noteiktajam, pierādīt, iegādātā nekustamā īpašuma sastāvā, kas atrodas ārpus pilsētu teritorijas, nav lauksaimniecībā izmantojamās vai mežu zemes, ja šāds dokumentārs apliecinājums ir ārzemnieka rīcībā. |
| 3. | Administratīvo izmaksu monetārs novērtējums | Administratīvo izmaksu monetārs novērtējums projektā paredzētajai sabiedrības mērķgrupai:   * maksājuma veikšana internetbankā (0,1 stunda, starpbanku maksājuma vidējā likme 5 *euro*): 0.1 stundas x 4.30 *euro* vidējā stundas likme x 5 *euro* x 60 personas (prognozējamais personu skaits, uz ko attieksies prasība veikt maksājumu gada laikā) x 1 (maksājuma veikšanas reižu skaits) = 129 *euro.* * izziņas pieprasīšana no pašvaldības par to, ka iegādātā nekustamā īpašuma sastāvā neietilpst lauksaimniecības vai mežu zeme (laiks, kas nepieciešams izziņas saņemšanai – 1.5 stundas, aptuvenais personu skaits, uz kurām attieksies prasība – 10): 1.5 x 4.30 *euro* x 10 = 64.50 *euro.*   Administratīvo izmaksu monetārs novērtējums pašvaldībām:   * pašvaldības izziņas sagatavošana par to, ka iegādātā nekustamā īpašuma sastāvā neietilpst lauksaimniecības vai mežu zeme: 0.5 stundas x 4.30 *euro* x 10 = 21.50 *euro.* |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Tiesību akta projekts publicēts Iekšlietu ministrijas un Pilsonības un migrācijas lietu pārvaldes mājas lapās |
| 2. | Sabiedrības līdzdalība projekta izstrādē | Saņemts komentārs, kurā iesniedzējs norāda uz nepieciešamību atmaksāt Ekonomiskās attīstības programmā iemaksātos līdzekļus ārzemnieka mantiniekiem viņa nāves vai bezvēsts prombūtnes gadījumā. |
| 3. | Sabiedrības līdzdalības rezultāti | Normatīvā akta projektā iekļauts atbilstošs regulējums. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiesību akts šo jomu neskar. |
| 3. | Cita informācija | Nav |

Anotācijas III, IV, V sadaļa – tiesību akta projekts šo jomu neskar.

Iekšlietu ministrs R. Kozlovskis

Vīza: valsts sekretāre I. Pētersone-Godmane

27.11.2014. 11:27

1188

I. Briede, 67219546

[ilze.briede@pmlp.gov.lv](mailto:ilze.briede@pmlp.gov.lv)